b'\n_START_ARTICLE_\n\xc5\xbdiga Rustja\n_START_SECTION_\nZa\xc4\x8detki, noom8 in delovanje v drugih zasedbah\n_START_PARAGRAPH_\nRojen je bil v Kopru, sicer pa prihaja s Parecaga (blizu Lucije). Z glasbo se je za\xc4\x8del ukvarjati v osnovni \xc5\xa1oli s petjem v \xc5\xa1olskem zboru. Za enega njegovih prvih nastopov velja tisti na festivalu \xc4\x8crtica. Konec 90. (1998 oz. 1999) je sodeloval pri snemanju skladbe\xc2\xa0\xc2\xbbBit\xc2\xab\xc2\xa0zasedbe Zmelkoow, pri kateri je odpel del refrena v zbor\xc4\x8dku, nastopil pa je tudi v videospotu za omenjeni komad._NEWLINE_Na prehodu iz osnovne \xc5\xa1ole v gimnazijo so s prijatelji ustanovili alternativno rock skupino noom8, pri kateri je sprva deloval kot basist in vokalist, pozneje pa le kot vokalist. Skupina je bila aktivna med letoma 2004 in 2010, vrhunec pa so dosegli leta 2008, ko so med drugim nastopili na Rock Oto\xc4\x8dcu. V kon\xc4\x8dni postavi so bend sestavljali \xc5\xbdiga kot vokalist, bobnar Dejan Stopar, basist Teo Korenika ter kitarista Ivana Kolari\xc4\x8d in Dejan Vrbnjak. Po razpadu noom8 je, vzporedno s solisti\xc4\x8dno kariero, kot vokalist sodeloval pri alterrock projektu Kontinoom, nadaljevanju noom8. Ta je deloval v letih od 2011 do 2014 (njihova zadnja vidnej\xc5\xa1a aktivnost je bilo potegovanje za nastop na Vi\xc4\x8dstocku 2014). Trenutno je \xc4\x8dlan Enega Big Banda.\n_START_SECTION_\nSamostojna pot\n_START_PARAGRAPH_\n\xc5\xbde v \xc4\x8dasu noom8 se je \xc5\xbdiga za\xc4\x8del preizku\xc5\xa1ati v pisanju pesmi, predvsem besedil. Svojo prvo skladbo\xc2\xa0\xc2\xbbLetijo\xc2\xab, ki je iz\xc5\xa1la \xc5\xa1ele 10 let pozneje, je napisal leta 2004. Po razpadu noom8 se je odlo\xc4\x8dil za samostojno glasbeno pot in za\xc4\x8del ve\xc4\x8d pozornosti posve\xc4\x8dati svoji avtorski glasbi: pop-rock baladam v kantavtorskem slogu (ozna\xc4\x8duje se ga tudi kot\xc2\xa0\xc2\xbbpop kantavtorja z rock pridihom\xc2\xab). Svoj prvi samostojni singel\xc2\xa0\xc2\xbbZaprem o\xc4\x8di\xc2\xab\xc2\xa0je predstavil spomladi 2013 in zanj posnel tudi svoj prvi videospot. Sprva je sodeloval s producentom Janom Baruco, znanim tudi pod imenom Yan Baray, s katerim je poleg\xc2\xa0\xc2\xbbZaprtih o\xc4\x8di\xc2\xab\xc2\xa0posnel \xc5\xa1e pesmi\xc2\xa0\xc2\xbbNa kav\xc4\x8du\xc2\xab,\xc2\xa0\xc2\xbbIstrska\xc2\xab,\xc2\xa0\xc2\xbbKer je poletje\xc2\xab\xc2\xa0in\xc2\xa0\xc2\xbbTuj kraj\xc2\xab. Nato pa je za\xc4\x8del sodelovati s producentom Andreo F, za\xc4\x8den\xc5\xa1i s singlom\xc2\xa0\xc2\xbbNisi sam\xc2\xab. Sestavil je svoj spremljevalni bend, katerega jedro so po nekaj\xc2\xa0\xc2\xbbkadrovskih\xc2\xab\xc2\xa0spremembah tvorili Teo Korenika na bas kitari, Luka Ivanovi\xc4\x8d na kitari, Luka Jera\xc5\xa1a za bobni, Toma\xc5\xbe Bo\xc5\xa1kin/Mitja Bobi\xc4\x8d za klavirjem ter Tina Novak kot spremljevalna vokalistka. Spremljali so ga tudi Marko Hrvatin (kitare), Yan Baray (kitara, spremljevalni vokali), Roni Starc (bas) in Leja Romana Zupan\xc4\x8di\xc4\x8d (spremljevalni vokal)._NEWLINE_6. novembra 2013 je z bendom (Teo Korenika, Yan Baray, Tina Novak, Toma\xc5\xbe Bo\xc5\xa1kin in Luka Jera\xc5\xa1a) nastopil v oddaji Radio Live! Radia Koper. 24. maja 2014 je nastopil na koncertu ob praznovanju 65-letnice Radia Koper._NEWLINE_Bil je eden izmed nominirancev za zlato pi\xc5\xa1\xc4\x8dal za izvajalca leta 2015._NEWLINE_Pet let se je u\xc4\x8dil petja v Studiu Cantica pri Manici Smrdelj. Njegova glasbena vzornika sta John Mayer in Drago Mislej. Kon\xc4\x8dal je dodiplomski \xc5\xa1tudij italijanistike na Fakulteti za humansti\xc4\x8dne \xc5\xa1tudije v Kopru. Pred leti je sodeloval v italijanski oddaji Amici voditeljice Marie de Filippi.\n_START_SECTION_\nDelo na radiu\n_START_PARAGRAPH_\nSeptembra 2014 je postal radijski voditelj na Radiu Capris, \xc5\xbee pred tem pa se je na Radiu Koper ljubiteljsko ukvarjam s poro\xc4\x8danjem o motoristi\xc4\x8dnih \xc5\xa1portih.'